钦定古今图书集成/明伦汇编/人事典/第071卷 > 西畴常言 > 《贫家赋》晋·束晳
## 钦定古今图书集成/明伦汇编/人事典/第071卷 > 西畴常言 > 《贫家赋》晋·束晳

余遭家之轗轲，婴六极之困屯，𢘆勤身以劳思，丁饥
寒之苦辛。无《原宪》之厚德，有《民斯》之下贫。有漏狭之
草屋，无蔽覆之受尘，唯曲壁之常在，时弛落而压镇。
食草叶而不饱，常嗛嗛于膳珍。涉孟夏之季月，迄仲
冬之坚冰，稍煎蹙而穷迫，无衣褐以蔽身，还趋床而
无被，手狂攘而妄牵，何长夜之难晓，心咨嗟以怨天，
债家至而相敦。乃取东而偿西，行乞贷而无处；退顾
影以自怜，衒卖业而难售，遂前至于饥年。煮黄当之
草菜，作汪洋之羹𫗴。釜迟钝而难沸，薪郁绌而不然。
至日中而不熟，心苦苦而饥悬。丈夫慨于堂上，妻妾
叹于灶间。悲风噭于左侧，小儿啼于右边。